ส่วนที่ 1

ข้อมูลสรุป (executive summary)

บริษัท เนาวรัตน์พัฒนาการ จำกัด (มหาชน)
ประกอบธุรกิจหลักประเภทรับเหมาก่อสร้างงานวิศวกรรมโยธาทุกประเภท เช่น งานก่อสร้างถนน
สะพาน ทางด่วน อาคาร โรงไฟฟ้า โรงงานอุตสาหกรรม งานวางท่อ เป็นต้น
โดยรับงานทั้งจากหน่วยงานราชการ รัฐวิสาหกิจและเอกชน
โดยวิธีการประกวดราคาและการว่าจ้างโดยตรง นอกจากนี้ บริษัทสามารถออกแบบก่อสร้าง
และดำเนินการก่อสร้างแบบเบ็ดเสร็จในลักษณะ EPC (Engineering Procurement and
Construction) ตามความต้องการของผู้ว่าจ้างได้เช่นเดียวกับบริษัทก่อสร้างชั้นนำของโลก

นอกจากที่กล่าวข้างต้น บริษัทดำเนินธุรกิจที่สนับสนุนการดำเนินธุรกิจหลักคือ
ผลิตเสาเข็มคอนกรีตอัดแรงและผลิตภัณฑ์คอนกรีต มีโรงงาน 3 แห่ง ที่ ถนนเทพารักษ์
ถนนบางนา-ตราด และอำเภอบางน้ำเปรี้ยว จังหวัดฉะเชิงเทรา
และดำเนินธุรกิจผลิตเหล็กแปรรูปที่โรงงานอำเภอบางน้ำเปรี้ยว
และมีโรงงานผลิตท่อคอนกรีตขนาดใหญ่และบ่อพักน้ำสำเร็จรูป เพื่อใช้ในโครงการบำบัดน้ำเสีย
ตั้งอยู่ที่ถนนพระราม 2 โดยใช้เป็นวัตถุดิบในธุรกิจรับเหมาก่อสร้าง และจำหน่ายให้กับลูกค้าภายนอก
เพื่อเป็นการลดต้นทุนการรับเหมาและเสริมรายได้หลัก

ความเป็นมา

บริษัท เนาวรัตน์พัฒนาการ จำกัด (มหาชน) ได้จดทะเบียนก่อตั้ง เมื่อวันที่ 31 พฤษภาคม 2519
ด้วยทุนจดทะเบียนเริ่มแรก 4 ล้านบาท และได้เพิ่มทุนขึ้นเป็นลำดับ ในปี พ.ศ.2538
ได้เพิ่มทุนจดทะเบียนจาก 400 ล้านบาท เป็น 500 ล้านบาท
โดยกระจายหุ้นให้นักลงทุนทั้งในประเทศและต่างประเทศ จากนั้นในเดือนกันยายน 2538
บริษัทก็ได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย
ปัจจุบันบริษัทมีทุนจดทะเบียน 3,812.5 ล้านบาท และมีทุนชำระแล้ว 1,812.5 ล้านบาท

การดำเนินงานของบริษัทในปี 2544

สภาพเศรษฐกิจโดยรวม ยังคงอยู่ในภาวะชะลอตัวต่อเนื่องจากปีก่อน ๆ
ปริมาณงานก่อสร้างภาครัฐบาลและเอกชนยังคงมีปริมาณไม่มากนัก
จึงทำให้ภาวะการแข่งขันยังคงรุนแรง
แต่เนื่องจากบริษัทยังมีการดำเนินงานในโครงการต่อเนื่องจากปีก่อน เช่น โครงการบำบัดน้ำเสีย
โครงการถนนในประเทศกัมพูชา โครงการรถไฟรางคู่
ทำให้รายได้จากงานก่อสร้างเพิ่มขึ้นจากปีก่อนร้อยละ 19.90
นอกจากนี้บริษัทได้เข้าร่วมประมูลโครงการในประเทศศรีลังกา ประเทศกัมพูชา
เพื่อเป็นการเพิ่มปริมาณงานก่อสร้าง สภาพคล่องทางการเงินยังคงเป็นอุปสรรคในการดำเนินธุรกิจ
เนื่องจากสถาบันการเงินยังคงเข้มงวดในการให้สินเชื่อ
ทำให้เป็นอุปสรรคในการพิจารณาเข้าร่วมประมูลงาน

วิเคราะห์ผลการดำเนินงานโดยสรุป

ในปี 2544 บริษัทมีรายได้จากงานก่อสร้างเพิ่มขึ้นจากปี 2543 เป็นจำนวน 562.65 ล้านบาท
หรือร้อยละ 34.27 บริษัทมีผลกำไรจากการดำเนินงานร้อยละ 4.32
จากการที่บริษัทดำเนินการปรับโครงสร้างหนี้ตามแผนฟื้นฟูกิจการ ทำให้ค่าใช้จ่ายดอกเบี้ยลดลงจากปี
2543 เป็นจำนวน 363 ล้านบาท ซึ่งส่วนหนึ่งเป็นผลจากการที่เจ้าหนี้ลดภาระดอกเบี้ยให้
อย่างไรก็ตาม
เนื่องจากบริษัทได้สำรองค่าเผื่อหนี้สงสัยจะสูญสำหรับรายการเงินประกันการปฏิบัติตามสัญญาและเงินทดรองซื้อเครื่องจักรและอุปกรณ์
เป็นจำนวน 538 ล้านบาท และการรับรู้ผลขาดทุนจากบริษัทย่อยและกิจการร่วมค้า รวม 129
ล้านบาท บริษัทจึงยังคงมีผลขาดทุนจากการดำเนินงานจำนวน 595 ล้านบาท

ในปี 2544
บริษัทได้ทำโครงการก่อสร้างแล้วเสร็จสมบูรณ์และส่งมอบให้แก่หน่วยงานที่ว่าจ้างแล้วหลายโครงการเช่น

-   โครงการศาลาธนารักษ์

-   โครงการระบบระบายน้ำและบำบัดน้ำเสียราชบุรี

-   โครงการก่อสร้างบ่อพักและท่อร้อยสายไฟฟ้าใต้ดินของสถานีต้นทางบางกอกน้อย

-   โครงการก่อสร้างบ่อพักและท่อร้อยสายไฟฟ้าใต้ดินของสถานีต้นทางบางกะปิ-ซอยทองหล่อ

แนวโน้มในอนาคต

บริษัทมีโครงการขยายการรับงานก่อสร้างในต่างประเทศเพื่อเป็นการเพิ่มรายได้ของบริษัท
สำหรับงานในประเทศ บริษัทมุ่งเน้นงานภาครัฐบาล โดยเฉพาะงานที่เกี่ยวกับระบบรวบรวมน้ำเสีย
งานดันท่อใต้ดิน อุโมงค์ส่งน้ำ เป็นต้น ทั้งนี้เนื่องจากบริษัทมีเครื่องมือเจาะอุโมงค์ เครื่องมือดันท่อ
รวมทั้งมีบุคลากรที่มีประสบการณ์ในงานและมีผลงานทั้งที่ได้ส่งมอบแล้วและที่ยังดำเนินการอยู่หลายโครงการ